**E L Ő T E R J E S Z T É S**

**Szombathely Megyei Jogú Város Közgyűlésének**

**2022. február 24-i nyilvános ülésére**

**Javaslat szavazatszámláló bizottsági tagok megválasztására**

Köztársasági Elnök Úr a 7/2022. (I.11.) KE határozatával az országgyűlési képviselők 2022. évi általános választását 2022. április 3. napjára tűzte ki. Ugyan erre a napra országos népszavazás lebonyolítását is kitűzte.

A választási eljárásról szóló 2013. évi XXXVI. törvény (a továbbiakban: Ve.) 14. §-a értelmében a választási bizottságok a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása. A választási bizottságok közé tartozik a szavazatszámláló bizottság.

A Ve. 33.§ (4) bekezdése értelmében a szavazatszámláló bizottságok választott tagjainak megbízatása a következő általános választásra megválasztott szavazatszámláló bizottsági tagok megválasztásáig tart, így a 2018. évben megválasztott tagok megbízása megszűnt, a bizottságba új tagokat kell választani.

A Ve. 24.§ (1) bekezdése értelmében a szavazatszámláló bizottságok tagjait a szükséges számban a települési önkormányzat képviselő-testülete az országgyűlési képviselők általános választásának kitűzését követően, legkésőbb a szavazás napja előtti huszadik napon (2022. március 14.) választja meg, személyükre a helyi választási iroda vezetője tesz indítványt. A szavazatszámláló bizottság tagjait települési szinten kell megválasztani.

A Ve. 25. § (1) bekezdése azt is kimondja, a választási bizottság tagjaira és póttagjaira tett indítványhoz módosító javaslat nem nyújtható be. A Ve. 25.§ (3) bekezdése értelmében a választási bizottság tagjainak megválasztásáról egy szavazással dönt a képviselő-testület.

Azzal, hogy a bizottság tagjait nem adott SZSZB-be választja a képviselő-testület, hanem települési szinten, a választási iroda vezetője megfelelő rugalmasságot kap ahhoz, hogy szükség szerint ossza be a tagokat az egyes szavazókörökbe (különös tekintettel az egyes szavazóköri névjegyzékben, továbbá a mozgóurnát kérők jegyzékében szereplő választópolgárok számára, illetve a koronavírus-járvány miatti esetleges kiesésekre). A Ve. 25.§ (2) bekezdése lehetőséget biztosít a választási iroda vezetőjének arra, hogy a szavazást megelőző 8. napot követően (2022. március 26.) legkésőbb a szavazást megelőző 3. napig (2022. március 31.) ossza be a választott tagokat a szavazatszámláló bizottságokba. A beosztás a szavazás napjáig módosítható.

Szombathely településen a 2022. április 3-ai országgyűlési képviselő választáson és országos népszavazáson 72 szavazókör működik a 2019. évi választásokon működő 69 szavazókörrel szemben. Ennek oka egyrészről az, hogy kettő szavazókörben a névjegyzéken szereplő választópolgárok száma meghaladta az 1.500 főt. Ezért a Ve. 77.§ (1) bekezdésében foglaltakra figyelemmel a Vasi Skanzenben, illetve a Margaréta Óvodában – a helyszínek, illetve a választókerületek határainak változatlanul hagyása mellett - 2-2 szavazókört hoztunk létre. Másrészről pedig a Ve. 78.§ (3) bekezdése lehetőséget biztosít arra, hogy megyei jogú városban a választási iroda vezetője a települési szintű lakóhellyel rendelkező választópolgárok szavazására kijelölt szavazókör helyett más szavazókört jelöljön ki az átjelentkezéssel szavazásra. Így a korábbi 040. számú szavazókör (Vas Megyei Levéltár) helyett a Kossuth Lajos u. 11. szám alatti ingatlanban, a 100. szavazókörben fognak szavazni az átjelentkezéssel szavazók, és ez a szavazókör kizárólag az ilyen választópolgárokat fogadja.

A Savaria Fórum című önkormányzati hetilapban megjelentettük, hogy szavazatszámláló bizottsági tagok megválasztásáról szóló javaslatot Szombathely Megyei Jogú Város Közgyűlésének 2022. február 24-i ülésére kívánom beterjeszteni. Mindezek alapján a közgyűlési előterjesztések elkészítésére és benyújtására vonatkozó jogszabályi előírások alapján a választási iroda legkésőbb 2022. február 10. napján 16,00 óráig fogadta az SZSZB tagságra irányuló jelentkezéseket. Tájékoztatom a Tisztelt Közgyűlést, hogy bizottsági tagságra ezen határidőn belül jelentkező valamennyi, a jogszabályi előírásoknak megfelelő jelöltet a Közgyűlés elé terjesztek. A szavazatszámláló bizottság tagjainak névsorát a jelen előterjesztés melléklete tartalmazza.

A jogszabályi előírások alapján minden egyes szavazókörben legalább 3 választott tag működik közre, így a 72 szavazókör vonatkozásában legalább 216, a Közgyűlés által megválasztott tag dolgozik ténylegesen a szavazás napján. E mellett még szükség lesz olyan póttagokra is, akikkel a szavazás napján a bizottságokat szükség estén ki tudjuk egészíteni. A jelen javaslat – a zárt ülésen tárgyalandó résszel együtt – mindösszesen 278 szavazatszámláló bizottsági tag megválasztására tesz indítványt.

A szavazatszámláló bizottság tagjai vonatkozásában a Ve. 17. §-ban foglalt feltételek fennállását megvizsgáltuk, illetve a Ve. 18. §-ában foglalt összeférhetetlenségről a javasolt tagok a nyilatkozatot megtették. Magyarország helyi önkormányzatairól szóló 2011. évi CLXXXIX. törvény 46.§ (2) bekezdés b) pontja értelmében a képviselő-testület zárt ülést tart az érintett kérésére választás, kinevezés tárgyalásakor. Tekintettel arra, hogy a bizottsági tagok közül többen zárt ülésen való tárgylást kértek, ezért a rájuk vonatkozó javaslatot a zárt ülésen terjesztem elő, így a két határozat együttesen tartalmazza a bizottsági tagokra vonatkozó döntést.

Mindezek alapján kérem a Tisztelt Közgyűlést, hogy a szavazatszámláló bizottság tagjait megválasztani szíveskedjék.

**Szombathely, 2022. február „** ”

**(:Dr. Károlyi Ákos:)**

**OEVI Vezető**

**HATÁROZATI JAVASLAT**

**……/2022. (II.24.) Kgy. számú határozat**

Szombathely Megyei Jogú Város Közgyűlése a választási eljárásról szóló 2013. évi XXXVI. törvény 24. § (1) bekezdésében foglaltak alapján Szombathely település szavazóköreibe a szavazatszámláló bizottságok tagjait a jelen előterjesztés mellékletében, valamint a …./2022.(II.24.) Kgy. számú határozathoz kapcsolódó előterjesztés mellékletében foglaltak szerint választja meg.

**Felelős:** Dr. Károlyi Ákos jegyző, a Vas 01. OEVI vezetője

**Határidő:** azonnal